བོད་ནང་མི་སྤྱོད་ལས་འདས་པའི་བཙན་གནོན་བྱེད་ཀྱི་ཡོད་པ་དེ་འཛམ་གླིང་མི་མང་གི་མཐོང་གི་མེད་མདོག་བྱེད་ཐུབ་ཐབས་མེད།འདས་མ་ཐག་པའི་ཟླ་བ་དེའི་ནང་དགུང་ལོ་དྲུག་ཅུ་རེ་གསུམ་ཡིན་པའི་དགེ་འདུན་པ་བསྟན་དགའ་ཡིས་རང་ལུས་མེར་སྲེག་གིས་རྒྱ་གཞུང་ལ་ངོ་རྒོལ་བྱས་ཡོད་པ་དང་།ཁོང་ནི་ད་བར་རང་ལུས་མེར་སྲེག་གིས་རྒྱ་གཞུང་ལ་ངོ་རྒོལ་བྱེད་མཁན་བོད་མི་བརྒྱ་དང་ལྔ་བཅུ་ང་གཅིག་པ་ཆགས་ཀྱི་ཡོད།འཛམ་གླིང་ནང་སྲིད་གཞུང་སོགས་ཀྱི་སྟངས་འཛིན་མེད་པར་རང་དབང་གིས་ཉམས་ཞིབ་བྱས་པའི་གྲུབ་དོན་ནང་བོད་ནི་རང་དབང་དང་འགྲོ་བ་མིའི་ཐོབ་ཐང་གི་གནས་སྟངས་ཞན་ཤོས་སུ་ངོས་འཛིན་བྱེད་ཀྱི་ཡོད།བོད་ལ་མཚོན་ན་དུས་རྒྱུན་གཞི་རྩའི་འགྲོ་བ་མིའི་ཐོབ་ཐང་དང་རང་དབང་རྣམས་རྡོག་རོལ་གཏོང་བ་སྲུང་སྐྱོབ་བྱ་ཐབས་མེད་པའི་གནས་སུ་གྱུར་ཡོད།ཕྱོགས་ཡོངས་ལ་དོགས་ཟོན་དང་བྱ་ར་བྱེད་པ།ཆབ་སྲིད་བསམ་བློ་དྲིལ་སྒྲོག་བྱེད་པ།འགྲོ་བ་མིའི་ཐོབ་ཐང་ལག་བསྟར་བྱེད་མཁན་མི་སྒེར་བ་དང་འགྲོ་བ་མིའི་ཐོབ་ཐང་སྲུང་སྐྱོབ་བྱེད་མཁན་རྣམས་ལ་སྲིད་གཞུང་གིས་བཙན་གནོན་བྱེད་པ་བཅས་ལས་བོད་ནི་བཙོན་ཁང་ཆེན་པོ་ཞིག་དང་གཉིས་སུ་མེད་པར་གྱུར་ཡོད།